karbi-anglong-police-nabs-big-car-lifting-racket-operational-from-guwahati-tv-gautam- News18 Assam\nগুৱাহাটীত আপোনাৰো বাইক বা গাড়ীখন চুৰি হৈছে নে কি? এই প্ৰতিবেদন আপোনাৰ কাৰণেই!\nআৰক্ষীয়ে আটক কৰিছে গুৱাহাটীৰ পৰা গাড়ী চুৰি চক্ৰৰ সৈতে জড়িত চাৰিটাকৈ কুখ্যাত গাড়ী চোৰক। কুখ্যাত গাড়ী চোৰ চাৰিটা ক্ৰমে, প্ৰশান্ত সিং, ৰাজীৱ কুমাৰ সিং, আব্দুল বাৰিক আৰু চক্ৰটোৰ মাষ্টাৰ মাইণ্ড অজয় বিশ্বাস।\nNews18 Assam । News18 Assam । June 27, 2020, 4:51 PM IST\nআপোনাৰ বাৰু হেৰাইছে নেকি কোনো বিলাসী বাহন? চোৰ হ'ল নেকি আপোনাৰ মৰমৰ ৰয়েল এণ্ডফিল্ডখন ? নিৰ্মাণকাৰ্যত থকা ডাম্পাৰখনো হেৰাইছে নেকি ? তেন্তে আপোনাৰ বাবে আমাৰ এই বাতৰি । কাৰণ গুৱাহাটী মহানগৰীত কাৰ্বি আংলং আৰক্ষীয়ে অভিযান চলাই এটা কুখ্যাত গাড়ী চুৰি চক্ৰ উৎখাত কৰাৰ লগতে জব্দ কৰিছে কেবাখনো বিলাসী বাহন, ডাম্পাৰ, মটৰ চাইকেল আদি । জালত পৰিছে ৪ টা কুখ্যাত গাড়ী চোৰ ।\nউল্লেখ্য যে কোৰোণাতংকৰ মাজতো ৰাজ্যত সক্ৰিয় গাড়ী চুৰি চক্ৰ। গুৱাহাটীত গাড়ী চুৰি চক্ৰৰ বিৰুদ্ধে কাৰ্বি আংলং আৰক্ষীৰ অভিযান। অভিযানত গুৱাহাটীৰ হেঙেৰাবাৰী অঞ্চলৰ পৰা জব্দ চাৰিখনকৈ চুৰি বিলাসী গাড়ীৰ লগতে এখন ৰয়েল এণ্ডফিল্ড মটৰ চাইকেল আৰু এখন ডাম্পাৰ।\nবিলাসী চুৰি বাহন কেইখনৰ ভিতৰত আছে দুখন হুণ্ডাই ক্ৰেটা, এখন আই 20 আৰু এখন বলে'ৰ গাড়ী। আৰক্ষীয়ে আটক কৰিছে গাড়ী চুৰি চক্ৰটোৰ সৈতে জড়িত চাৰিটাকৈ কুখ্যাত গাড়ী চোৰক। কুখ্যাত গাড়ী চোৰ চাৰিটা ক্ৰমে, প্ৰশান্ত সিং, ৰাজীৱ কুমাৰ সিং, আব্দুল বাৰিক আৰু চক্ৰটোৰ মাষ্টাৰ মাইণ্ড অজয় বিশ্বাস। গুৱাহাটীৰ প্ৰতীক্ষা চিকিৎসালয়ৰ কাষৰ এখন অতিথিশালাৰো গৰাকী ৰাজীৱ কুমাৰ সিং।\nগাড়ী চোৰকেইটাৰ পৰা আৰক্ষীয়ে জব্দ কৰে ম'বাইল ফোনৰ লগতে চুৰি কাৰ্যত ব্যৱহৃত বহু হাথিয়াৰ আৰু ভুৱা নম্বৰ প্লেট । শুক্ৰবাৰে নিশা মানজা আৰক্ষী থানাৰ ভাৰপ্ৰাপ্ত বিষয়া জিতুমণি ডেকাৰ নেতৃত্বত আৰক্ষীৰ এটা দলে চলাইছিল এই অভিযান । অভিযানকাৰী আৰক্ষী দলটোক সহায় কৰিছিল গুৱাহাটীৰ ক্ৰাইম ব্ৰাঞ্চে।\nউল্লেখ্য যে কিছুদিন পূৰ্বে মানজা আৰক্ষী থানাত ১৮/২০২০ নম্বৰত ৰুজু হৈছিল ডাম্পাৰ চুৰিৰ এটা গোচৰ। উক্ত গোচৰৰ ভিত্তিত মানজা আৰক্ষীয়ে অনুসন্ধান কৰি গুৱাহাটীৰ হেঙেৰাবাৰীত চলাইছিল এই অভিযান।\nউক্ত অভিযানকালতে গোপনে মজুত কৰি থোৱা অৱস্থাত জব্দ কৰে চুৰি গাড়ী কেইখন । ইফালে এই বৃহৎ গাড়ী চুৰি চক্ৰটোৰ পৰা আৰু বহু চুৰি বিলাসী গাড়ী উদ্ধাৰ হোৱাৰ সম্ভৱনা প্ৰকাশ কৰিছে কাৰ্বি আংলং আৰক্ষীয়ে।
